Ina Bonnette Woensdag in die hof Foto: Werner Beukes/SAPA
'n Video van Johan Kotze waar hy Dinsdag in die hof verskyn het, volg onderaan die berig.Regter Bert Bam het Woensdag tydens vonnisoplegging gesê veroordeelde moordenaar Johan Kotze lyk "inherent boos".
Kotze, die sogenaamde 'Modimolle-monster', en sy drie medepligtiges is Woensdag in die Pretoriase hooggeregshof elk lewenslange tronkstraf opgelê. Kotze en Andries Sithole is lewenslange tronkstraf opgelê vir die moord op Conrad Bonnette (19). Hy was Ina Bonnette, Kotze se eksvrou, se seun. Pieta Mohlane en Sello Mphaka is vrygespreek op die moordklag.
"Dit was 'n sinnelose daad," het Bam gesê.
Bam het gesê daar was drie aspekte wat in berekening gebring moet word wanneer daar op 'n vonnis besluit word. Dit sluit die aard van die misdaad, die persoonlike omstandighede van die beskuldigde en die gemeenskap se belange in. "Sekere dade, soos moord met voorbedagte rade en bendeverkragting, dra 'n verpligte lewenslange tronkstraf."
"Conrad se moord was beplan. Dit was moord met voorbedagte rade," het Bam bygevoeg.
Hy sê die beskuldigde se persoonlike omstandighede was minder belangrik as die verswarende faktore in dié saak.
Ina kon hoor hoe Conrad doodgeskiet word. "Ondanks die feit dat hy om sy lewe gepleit het, is hy vermoor. Dit het tot Ina se trauma bygedra."
Bam sê Ina is erg beseer en verkrag deur drie gemaskerde mans, en 'n man wat sy vertrou het. "'n Meer skokkende en traumatiese ervaring is ondenkbaar."
"Die trauma en vernedering wat sy ondergaan het is moeilik om te beskryf. Haar aanranding moet in 'n ernstige lig beskou word. Die beserings was ernstig van aard en het haar ook met sielkundige skade gelaat."
Hy het vlugtig geraak aan die versagtende aspek van berou tydens sy vonnisoplegging. "Berou geld slegs vir versagtende omstandighede, nie vir verswarende omstandighede nie," het hy verduidelik. "Daar was in dié geval egter geen berou van enige van die beskuldigdes nie."
"Daar was geen rede om af te wyk van die voorgeskrewe vonnisse nie. Die verswarende omstandighede in die saak is oorweldigend."
Bam sê dit wou voorkom of Kotze uitermatig jaloers was op Bonnette.
Bonnette, wat die hofverrigtinge Woensdag bygewoon het, het begin huil toe die vonnisse opgelê is. Haar familielede en vriende het haar ondersteun. "Mens moet net sterk staan," het sy ná die vonnis gesê. Sy doen 'n beroep op slagoffers van mishandeling om die misdaad aan te meld en seker te maak dat hulle die regte kanale volg. "Jesus plaas ons elkeen op aarde vir 'n doel, en daardie doel is nie om iemand te mishandel nie. Geregtigheid het geskied. [Kotze] verdien sy vonnis."
Sy sê die vonnisoplegging is die begin van 'n nuwe fase van haar lewe. "Tyd sal die vernedering genees, maar die seer sal nooit weggaan nie."
Sy sê sy sal na haar seun se graf gaan en lank met hom praat. "En ek sal vir hom kan sê, 'My kind, geregtigheid het geskied'."
Lulu Xingwana, minister van vroue, kinders en mense met gestremdhede, het die vonnis verwelkom. "Geregtigheid het geskied," het sy gesê, terwyl sy Bonnette se hand vasgehou het. "Ons hoop die vonnis bring vrede aan [Bonnette] en haar familie om te weet dat diegene wat haar geskend en haar seun vermoor het, nou finaal agter tralies is," het Xingwana gesê. "Ons hoop die monster en sy medepligtiges sal vrot in die tronk."
Kotze wou nie met die media praat nie en het hom na die aanhoudingselle gehaas.
Die regering het die vonnis verwelkom. "Hierdie gruwelike dade is vernederend, minagtend, en maak 'n inbreuk op Ina Bonnette se regte," het Nebo Legoabe, waarnemende hoof van die regering se kommunikasie- en inligtingstelsel, (GCIS), gesê. "Hierdie saak stuur 'n sterk waarskuwing dat die regering onwrikbaar is in sy toewyding om die seksuele misdaad te beveg.
'n Video-insetsel volg onderaan die berig.
Die volgende insetsel is deur eNuus vervaardig. Kyk eNuus elke aand om 19:00 op kanaal 144 en 145 op DStv.